ኮሮናን በመከላከል ዓለም አቀፍ የአካባቢ ቀን እንደሚከበር ተገለጸ   ● በእለቱ አገር አቀፍ የችግኝ ተከላ ፕሮግራም ይጀመራል
አዲስ አበባ፡- ዓለም አቀፍ የአካባቢ ቀን የኮሮና ቫይረስ ወረርሽኝን በመከላከል፣ አካባቢን ከብክለት በመጠበቅና የአረንጓዴ አሻራን ዕውን በማድረግ እንደሚከበር ተጠቆመ።
በአካባቢ ደንና አየር ንብረት ለውጥ ኮሚሽን የህብረተሰብ ግንዛቤና የአካባቢ ዲፕሎማሲ የስልጠና ማስተባበሪያ ዳይሬክተር አቶ ተሾመ አቡኔ በተለይም ለአዲስ ዘመን እንደተናገሩት፤ ነገ ግንቦት 28 ቀን 2012 ዓ.ም የዓለም አቀፍ የአካባቢ የአረንጓዴ አሻራን ዕውን ለማድረግ በአገር አቀፍ ደረጃ ከሚጀመረው የችግኝ ተከላ ፕሮግራም ጋር በአንድነት እንደሚካሄድገልፀዋል። 
ከኮረና ቫይረስ ወረርሽን ስጋት ጋር በተያያዘ ህብረተሰቡ በነቂስ ወጥቶ የችግኝ ተከላ ማከናወን ባይችልም ወረርሽኙን መከላከል በሚያስችል መልኩ እርቀትን በመጠበቅ ይከናወናል ብለዋል። ለዚህም በሁሉም ክልሎች፤ ወረዳዎች፣ ዞኖችና ቀጠናዎች ቅድመ ዝግጅት የተደረገ መሆኑን ጠቁመዋል። 
ኮሚሽን መስሪያ ቤቱ ከሁሉም ክልሎች ጋር በጋራ በመሆን የተለያዩ አገር በቀል ችግኞችን ለተከላ ዝግጁ ማድረጉን የገለፁት አቶ ተሾመ፤ የችግኝ ጣቢያዎች መጎብኘታቸውንና የችግኝ መትከያ ቦታዎች በየክልሉ ተለይተው ዝግጁ መሆናቸውን ተናግረዋል። የኮሮና ቫይረስ ወረርሽኝን በመከላከል ሰዎች እርቀታቸውን ጠብቀው በየአካባቢው የችግኝ ተከላው ተግባራዊ እንዲሆን ከደን ባለሙያዎች ጋር በጋራ እየሰሩ መሆኑን አብራርተዋል። 
የአካባቢ ጉዳይ እያንዳንዱ አካላት የሚመለከተው በመሆኑ በአገሪቷ የተጀመሩት የአካባቢ ጥበቃ ስራዎች ተጠናክረው ሊቀጥሉ ይገባል ያሉት አቶ ተሾመ፤ በዓሉ ሲከበር በአካባቢ ጥበቃ እና በደረቅ ቆሻሻ አሰባሰብ ዙሪያ የተሰሩ ስራዎች የመስክ ጎበኝት ይደረጋል ብለዋል። ከዚሁ ጋር በተያያዘም አገራዊ የአረንጓዴ አሻራ ፕሮግራም በይፋ ይጀመራል፤ የማስጀመር ሥነ ሥርዓቱም በተለያዩ ሚዲያዎችና በኦን ላይን እንደሚተላለፍም አመልክተዋል።በዓሉ በሚከበርበት ወቅት ህብረተሰቡ በአየር
 ንብረት፣ በደን ልማትና በአካባቢ ጥበቃ ላይ እንዲሁም በአካባቢ ጉዳይ ላይ ያለውን ግንዛቤ ለማሳደግ ጥረት ይደረጋል ያሉት ሀላፊው ፣ ኮሚሽን መስሪያ ቤቱ በእለቱ በኮሮና ቫይረስ ወረርሽኝ ምክንያት ከፍተኛ ችግር ያጋጠማቸውን የህብረተሰብ ክፍሎች የሚጎበኝና አቅም በፈቀደ መጠንም ድጋፍ የሚያደረግላቸው መሆኑንም ምረው ተናግረዋል። 
በየዓመቱ የሚከበረው የዓለም የአካባቢ ቀን በዓለም አቀፍ ደረጃ ለ47ኛ ጊዜ በአገር አቀፍ ደረጃ “የአካባቢ ጥበቃ ለዘላቂ ብዝሃ ሕይወት ልማት” በሚል መሪ ቃል ለ27ኛ ጊዜ በደቡብ ብሔር ብሔረሰቦችና ሕዝቦች ክልላዊ መንግስት በሀዋሳ ከተማ ግንቦት 28 ቀን 2012 ዓ.ም ይከበራል።አዲስ ዘመን ግንቦት 27/2012ፍሬሕይወት አወቀ